歲暮獨酌書事奉懷晁永寧
作者：張耒
朝代：宋

paragraphs: 天涯催晚歲，殘律去如奔。
入夜北風惡，多陰寒日昏。
野吹餘燒燼，溪落舊沙痕。
霜重饑鷹疾，田空宿雁喧。
山明千筍直，雲積萬營屯。
足雨耕犂早，豐年柿栗繁。
地平秦接席，土斷洛開門。
白首三年客，黄桑數畝村。
懶梳悲髮短，不寐守爐溫。
折骨披殘枿，蒼龍卧老根。
晚篁猶竚思，幽蕊助消魂。
慷慨雙龍劍，飄零一酒樽。
琳琅思秀色，環佩想清言。
獨語看明燭，空庭月出軒。